Nat paaie laat een doodNat paaie vanoggend in Gauteng het daartoe gelei dat ŉ noodlottige ongeluk op die N1-deurpad naby Roodepoort plaasgevind het. Volgens Vanessa Jackson, ŉ woordvoerder van ER24, het ŉ ooggetuie gesien hoe die bestuurder van ŉ Opel Corsa-bakkie beheer oor die voertuig verloor en teen die betonpilaar van die oorhoofse Gordonweg gebots het. “Die voertuig het amper aan die brand geslaan, gelukkig was die brandweer spoedig op die toneel om enige moontlike brand onder beheer te bring,” het Jackson gesê. “Die 61-jarige bestuurder is op slag dood en sy liggaam moes uit die wrak gesny word. Niemand anders is in die voorval beseer nie,” het sy bygevoeg.